Tatjana Bertok-Zupković

 ULOGA

Nastavni tekst za studente prijediplomskog studija Glume i lutkarstva, AUKOS

 Osijek, 2024.

**Autorica:**

Prof. art. Tatjana Bertok- Zupković, Odsjek za kazališnu umjetnost, Akademija za umjetnost i kulturu, Sveučilište Josipa Jurja Strossmayera u Osijeku

Kao autorica ovog nastavnog teksta jamčim da se radi o originalnom i vlastitom autorskom djelu , koje je u potpunosti samostalno napisano, te da su dijelovi preuzeti iz drugih izvora jasno i nedvojbeno citiranjem naznačeni kao tuđa autorska djela.

Nastavni tekst ULOGA, prof.art. Tatjane Bertok-Zupković, pozitivno je ocijenjen 13.siječnja 2025. od strane Povjerenstva u sastavu:

1. Izv.prof.art. Branka Cvitković, Fakultet za film i scenske umjetnosti,Libertas, Sveučilište Zagreb
2. Prof.art.Vjekoslav Janković, Akademija za umjetnost i kulturu u Osijeku

I kao takav ispunjava uvjete da postane nastavni materijal te se objavljuje na stranicama Akademije za umjetnost i kulturu u Osijeku za potrebe nastave iz kolegija Gluma: glumac i uloga.

SADRŽAJ:

Uvod…………………………………………………………………………………..4

Tekst……………………………………………………………………………………6

 Radnja,okolnosti, lik……………………………………………………..7

Tablica…………………………………………………………………………………8

Probe………………………………………………………………………………….13

**ULOGA**

UVOD

Sve o čemu smo pričali do sada na nastavi, sve što smo napisali i govorili bila nam je priprema za rad na ulozi. Tu mislim na: strukturu radnje, organizaciju radnje i lik.

Važno nam je sebe dovesti u tzv. nultu točku ili poziciju ili srednju liniju organa kako znamo reći kako bismo bili spremni uroniti u ulogu.

Da bismo bili spremni za sam rad, praktični rad na ulozi prvenstveno pripremamo naše tijelo. Treniramo ga na način čisto fizičke pripreme jer su kondicija, spretnost i vještina jedan od preduvjeta za rad na liku prema ulozi. Isto tako treniramo, osvješćujemo i naš govorni aparat, artikulaciju i samo disanje: nulti, bazni pokret bez kojeg ne postojimo. Disanje za scenu i u sceni je osnovni element i artikulacije i govorne radnje, ali i moguća karakteristika lika.

 *Ako tragate za snagom koja vam je potrebna u ulozi, vrlo je bitno usredotočiti se na to gdje ćete postaviti glas. Vaša glasovna transformacija u drugi karakter mora proizlaziti iz riječi i ritma djela; ako vas to odvede u drukčiji način govorenja, to je izvrsno, pod uvjetom da ne dovodi ni do kakve napetosti. Tekst i misao vas moraju voditi do načina govorenja , i ako počnete razmišljati o tome da pronađete drukčiji glas ili da dodate zvuk koji je iskrivljavanje vašeg glasa, to će vas ograničiti i predstavljati će vam napor, a najvjerojatnije ćete izgubiti jednostavnost. Ako tražite raspon koji je malo izvan vašeg normalnog srednjeg raspona, radite na tome polagano, koristeći se vježbama za disanje i pjevanje, koje već znate, pa ćete potpuno proširiti glas do točke koju trebate. Ni pod kojim okolnostima ne možete dopustiti da se u glasu pojavi napetost, jer će nakon određenog vremena doći do naprezanja i glas će fizički trpjeti.[[1]](#footnote-1)*

Svaki dan je potrebno raditi osnovnu vježbu disanja koja nas uvodi u dan, raditi ju prije svake probe i prije svake predstave.

Vježba: 1. Leći na leđa, tijelo se rasprostrlo po podu; sve mora biti slobodno - dišite 2. Staviti ruke na rebra: udahnite i izdahnite, potiskujući sav zrak van dok ne osjetite da se mišići između rebara moraju pokrenuti, tada opet udahnite; ne podizati gornji dio prsnog koša a.) udahnuti pa izdahnuti brojeći do 10 , 15 , 20 b.) udahnuti, izdahnuti uz neutralni zvuk pa a, e, ej, aj.

 Kada smo se prisjetili vježbe i kako ju je važno raditi svaki dan krenimo polako prema radu na ulozi. U radu na ulozi prolazimo tri faze: izbor, priprema i izvođenje.

Izbor uloge je različit u fazi školovanja i u profesionalnom svijetu. U školovanju je vrlo često nastavnik taj koji radi izbor lika (uloge), ali ima i zadataka gdje studenti sami biraju koji lik bi željeli igrati. U početku, studenti biraju uloge koje su slične njima samima, u radu na liku bave se moralom koji nema veze s likom nego s njihovim privatnim stavovima. Zato je važno da u toku školovanja shvatite, razvijete svijest o sebi kako biste se upoznali i kako biste bili svjesni sebe i svojih razvijenih sredstava. Da biste dosegnuli širok dijapazon (norma korištenih sredstava) kako tjelesno, glasovno i govorno moramo se baviti radom na sebi od samog početka školovanja pa do kraja našeg glumačkog vijeka. Naš instrument je naše tijelo i mi ga moramo i njegovati i razvijati kako bismo ga koristili.

Sada nam je na redu rad na ulozi.

Uloge razlikujemo po veličini, važnosti , težini , složenosti itd.

 Najmanja uloga je ona uloga koja je obuhvatila jednu radnju.

Mala uloga ili epizoda je ona koja sadrži mali broj radnji; glumci koji ju igraju zovu epizodisti.

Srednja uloga sadrži više radnji od male uloge.

 Velika uloga je ona kojoj pripadaju velik ili najveći broj radnje jedne predstave. Velike uloge su glavne ili noseće. Glumci koji ih igraju su protagonisti.

Vrlo česte dolazi do nesporazuma vezanog za termin naslovna uloge. Naslovna uloga ne mora biti glavna uloga tj. velika, ona može biti i mala uloga, a sam naziv kazuje da je njeno ime u naslovu.

Važne uloge su većinom velike uloge, ali to ne znači da je ona uloga velika jer ima veliku količinu teksta. Važna uloga je ona koja uzrokuje promjene i preokrete u priči.

Složena uloga je ona koja pokriva više proturječnih pozicija u situaciji ( npr. subjekt je sam sebi i objekt i protivnik), igranje više likova ili obavlja radnje koje su van repertoara glumca.

Studentima je sve novo, nedefinirano, neistraženo i u toku školovanja skupljate vještine i znanja o sebi o sredstvima o svojoj spremnosti i svjesnosti i polako počinjete razlikovati uloge koje jesu za vas , a koje nisu. Ali ne smijete odustati od istraživanja i osvješćivanja i sebe i rada na tekstu i liku unaprijed ili prerano. Uvijek idite do kraja!

U školi se okušavate u tzv. pedagoškim ulogama koje će vam omogućiti razvoj širokog dijapazona pa ih možemo nazvati i korisne uloge.

Gledajući predstave i govoreći o njima mi u životu govorimo, zapravo , o dobrim i lošim ulogama. Da, može i to biti jedna od podjela. Naravno da mi svi težimo ka dobroj ulozi.

U profesionalno okruženju podjelu uloga radi redatelj , ravnatelj, casting direktor. Kaže se da je točna podjela 70 % posla. Razmislite o tome!

Za pripremu uloge je važan proces.

Krećemo od teksta.

TEKST

Tekst je predložak gdje je upisana naša uloga. Mi sada ovdje govorimo o verbalnom teatru, ali i neverbalni teatar ima koncepte , predloške za predstavu u kojemu se nalaze ideje predstave, smjernice i ostalo što pomaže u radu.

 Dramski tekst se sastoji od dijaloga i didaskalija. To je piščevo djelo, to je priča koja je zanimljiva redatelju i glumcima iz koje kreću u oživljavanje, tumačenje, prenošenje, istraživanje ideja i prenošenje na scenu. Kao i redatelj koji svojim sredstvima prodire u duh priče, fabule, odnose, estetiku i etiku u *jezgru teatralnosti*[[2]](#footnote-2)tako i glumci zajedno s redateljem i partnerima, iako većinu vremena sami, analiziraju i tragaju za prostorima djelovanja, karakterizacijom lika kao nivoa u organizaciji radnje tj. priče.

 *Semiološki pojam teksta dao je izraz tekst predstave (ili scenski tekst): to je odnos svih značenjskih sustava upotrijebljenih u predstavi, a čija organizacija i interakcija oblikuju režiju. Tekst predstave je, dakle, apstraktan i teorijski, a ne empirijski i praktičan pojam. On predstavu shvaća kao reducirani model u kojem se proučava stvaranje značenja. Taj tekst predstave zabilježen je i materijaliziran u redateljskoj knjizi,Modellbuhu ili nekom drugom metajeziku koji čini, naravno uvijek nepotpun, ispis režije, posebice njezinih estetičkih i ideologijskih opcija.[[3]](#footnote-3)*

Mi se sada nećemo baviti odnosom između teksta i režije, scenografije, različitim pristupima tekstu, ali moramo priznati i primijetiti da postoje različiti pristupi i tekstu i režiji i glumcu. Tu govorimo o sistemima, modelima i tehnika o kojima ćete učiti na višem nivou školovanja. Nas zanima trenutno srednja linija pristupa koja, zapravo, sadrži elemente svih pomalo kako bismo dobili dobar i konkretan materijal na kojem biste mogli raditi na liku/ ulozi.

Kada dobijemo tekst i prvi put ga čitamo, čitamo ga pažljivo i koncentrirano, ono što dobijemo kao rezultat čitanja prvi put je prvi dojam. To nam je prvi element u razumijevanju teksta tj. uloge i on nam je vrlo bitan jer se u analizi koja slijedi poslije mi se vrlo često vraćamo na naš prvi dojam teksta i lika koji je neposredan i intuitivan.

Prvi dojam aktivira naše unutarnje pokretače psihičkog života: osjećanje, volja, razum. U stjecanju prvog dojma treba pristupiti tekstu pažljivo, istražujući ga i pronalazeći prostore mogućnosti i čuđenja i pronaći početne impulse za stvaranje uloge.

Nakon prvog čitanja teksta i stjecanja prvog dojma krećemo u analizu samog teksta tj. prikupljanju činjenica: podataka u tekstu o samom liku, o okolnostima i situaciji.

Ono što trebamo znati je: tko (s kim); kakav; što ( koje su radnje ); zašto ( volja, htijenje, cilj); gdje; kada; kako ( način vršenja radnje).

Kada pokupimo sve činjenice radimo analizu materijala : izgradimo preciznu radnju u situaciji i okolnostima uz pomoć mašte, činjenica, emotivnog pamćenja, držimo se logike i istine u obogaćivanju detalja oko situacije i okolnosti i događaja i lika koji treba odigrati i tako pripremljeni možemo krenuti na scenu.

Analiza nam pomaže da shvatimo zadatak lika i da odvojimo važno od nevažnog , osnovno od sporednog. Iako se mnogi na početku protive detaljnoj, racionalnoj analize misleći da nam ubija spontanost , emocije i intuiciju, poslije shvate da to ne samo da nije istina, nego nam je analiza početna točka, odskočna daska za sve elemente o kojima tek trebamo misliti u radu na liku /ulozi.

Prvi i najvažniji dio analize je analiza **radnje** kada utvrđujemo *situaciju i događaj* tj. promjene koje se događaju i koja vodi prema stvaranju priče. Analizom situacije ( promjenjiva veza među likovima; odnos dinamičkih sila) otkrivamo odnose između likova u priči, karakter osnovnog odnosa. Tu određujemo objekt ( želje), tko je tu tko, što želi i čemu se protivi. Koristimo se činjenicama i maštom i logično razvijemo i izgradimo.

Analizu teksta radimo po sekvencama tj. dijelovima : komad, odlomak, scena(slika i čin). To znamo.

Analizu radnje tj. razvoj događaja vršimo određivanjem postupaka po sekvencama:

1. Podijelimo tekst na velike, srednje i male dijelove ( sekvence/odlomak) 2. Imenujemo svaki dio glagolom i/ili glagolskom imenicom kao događaj 3. Ispričamo priču iz teksta

 a) događaj u jednoj sekvenci se ispriča u jednoj rečenici b) srednje sekvence se ispričaju također jednom rečenicom.

Drugi dio analize su **okolnosti** pa uz naše činjenice : gdje? kada? kako? uz maštu precizno i logično gradimo i ambijent i atmosferu u kojima se radnja događa. Ovo je važan element jer je vezan za sam lik i izbor radnji.

Došli smo do trećeg elementa u analizi , a to je analiza **lika.** O karakterizaciji lika znamo da postoji unutarnja ( svi elementi našeg psihičkog života: želja, motiv, cilj, volja i osjećanje) i vanjska ( tjelesne karakteristike lika). Ono što je važno znati za analizu je što se želi odigrati, što se može ili mora odigrati. Za analizu lika nam je važno znati: tko? s kim? kakav ili kakva?; zatim se bavimo razlozima(argumentima) za radnju što? zašto? jer lice je to koje djeluje/radi, a karakter je otjelovljena volja što znači da u tekstu treba potražiti ili izmaštati *unutarnje određenje* lika koje dolazi iz situacije, radnog procesa i okolnosti.

Ono čime se dalje bavimo vezano za sam lik su *vanjska obilježja* lika ( kostim, šminka …) kao i ostale osobine : tipske i individualne, zatim možemo uzeti i uzor ( mustru) za izgradnju lika (životinje, biljke itd.), utvrdimo životno pravilo lika( krilatica, deviza) , ispričamo biografiju lika, zamislimo budućnost lika.

Što se tiče drugih likova prema njima utvrđujemo *razlike* na osnovu kojih nastaju zanimljivi odnosi i sukobi.

Znači, iz gore navedenog zaključujemo da za našu analizu lika je potrebna osnovna karakteristika i kontrakarakteristika lika, osnovna radnja i proturadnja u priči i *glavni zadatak* koji je temelj naše uloge.

Sve ovo o čemu smo govorili upisujemo u tablicu i na taj način si olakšavamo analizu.

Tablica:[[4]](#footnote-4)

|  |
| --- |
| A) DOJAM |
| U nekoliko rečenica foRMULIRAJ svoj prvi dojam o: |
| a) priči |
| b) vašem liku |
| c) drugim likovima |
| B) ČINJENICE |
| Zapisujte isključivo, ali sve, ono što nađete u **tekstu** zadatka (scene, komada, drame...)  |
| 1. TKO? |
| Zapišite **imenice** koje se odnose na vaš lik. (Npr.: *medvjed*; *otimač*; *susjed*; *vatra, barut, raketa*). Što kaže: |
| a) pisac |
| b) lik o sebi |
| c) drugi o njemu |
| 2. S KIM? |
| Zapisujte **imenice** koje se odnose na druge likove, a koji su s vašim u značajnoj vezi. |
| a) lik A |
| b) ostali likovi  |
| 3. KAKAV? |
| Bilježite **pridjeve** i izraze iz kojih se vidi *kakav* je tko. (Npr.: *Nepravedan*, *okrutan*, pa čak i *nevjeran*) |
| a) vaš lik |
| b) lik A |
| c) ostali likovi |
| 4. ŠTO? |
| Zapisujte **glagole**. (Npr.: *Sjedite*; ravno u sobu *upada*; *poklanjate* mi tuđe vlasništvo) To su *radnje* koje su obavljali, obavljaju ili će obavljati: |
| a) vaš lik |
| b) lik A |
| c) ostali likovi |
| 5. ZAŠTO? |
| Zapisujte **izraze** koji određuju *želju*, *potrebu*, *motiv*, *cilj*, *htijenje*, *volju*, *nastojanje*, nagovještavaju neki *plan za budućnost*. (Npr.: *Potreban* mi je uredan život; *neka* vam Bog da sloge i ljubavi; *hoće* da vas vidi; *da se oslobodimo* predrasuda; *ucmekaću* je kao vrapca) To su *razlozi* zbog kojih likovi čine to što čine. |
| a) vaš lik |
| b) lik A |
| c) ostali likovi |
| 6. GDJE? |
| Zapisujte **izraze** koji određuju *mjesto* događanja. (Npr.: *Salon* na imanju; ide *prema vratima*; stavlja pištolj *na stol*) |
| a) vaš lik |
| b) lik A |
| c) ostali likovi |
| 7. KAD? |
| Zapisujte **riječi** i **izraze** koji određuju *vrijeme* vršenja radnje, odnosno trenutak za otpočinjanje ili završavanje radnje. (Npr.: *Danas* je točno *sedam mjeseci* kako je umro moj muž; meni je novac potreban *danas*; *dok* mi ne vrati) |
| a) vaš lik |
| b) lik A |
| c) ostali likovi |
| 8. KAKO? |
| Zapisujte **priloške oznake** kojima se određuje *način* vršenja radnje. (Npr.: *Otvoreno* iznosim svoje mišljenje; nišanite *polako*; zašto tako *zvanično*) |
| a) vaš lik |
| b) lik A |
| c) ostali likovi |
| C) ANALIZA |
| Povežite utvrđene činjenice, odvojite važno od nevažnog. Zadani materijal dopunite vlastitim materijalom, to jest logičnim, mogućim i zanimljivim zamislima svoje mašte. |
| 1. PRIČA |
| Napravite sekvencijalnu podjelu priče, utvrdite događaje i njihov sklop u situaciji i okolnostima. |
| 1.1 Sekvence i događaj |
| Podijelite zadatak na velike i male sekvence (odlomke i dijelove). Imenujte svaku sekvencu glagolskom imenicom. (Npr.: *Provaljivanje*; *izbacivanje*; *vraćanje*) Imena treba da odrede radnju i potaknu razvoj priče. |
| odlomci | dijelovi |
| (I) | a) | b) | c) |
| (II) | a) | b) | c) |
| (III) itd. | a) | b) | c) |
| Jednom rečenicom iskažite *događaj* u cjelini zadatka. (Npr.: Edip spašava grad od kuge)  |
| Jednom rečenicom iskažite *događaj* u svakom posebnom odlomku. (Npr.: Edip ispituje glavnog svjedoka; ili Kažnjava krivca itd.) |
| 1.2 Situacija |
| Odredite dinamičke sile u cjelini zadatka i u odlomcima. |
| **1.2.1 Objekt** |
| Najprije odredite *objekt*, to jest ono *željeno*. Sve ostale pozicije kasnije odredite prema objektu. (Npr.: Objekt je *promjena*; pa dalje - subjekt želje za promjenom; protivnik promjene; pomoćnik subjekta ili protivnika promjene, korisnik promjene itd.) |
| **1.2.2 Pozicije** |
| Odredite poziciju vašeg lika i drugih likova kao dinamičkih sila u cijelom zadatku, a zatim u odlomcima. |
| 1.3 Okolnosti |
| Uz pomoć činjenica i vaše mašte odredite osnovne okolnosti u okviru kojih se razvija priča. (Npr.: gostinska soba u kući Glembaja; u noći između pola tri i pola četiri; űberspannt) |
| Mjesto: |  |
| Vrijeme: |  |
| Način: |  |
| 2. LIK |
| Povežite sve činjenice o liku, dopunite ih logičnim, mogućim i zanimljivim zamislima svoje mašte. Odvojite važno od nevažnog. Utvrdite *unutrašnja* određenja lika kao vršioca radnje prikladnog priči. Utvrdite *vanjska*  i *druga* određenja. Primjenjujući *ostale* korisne postupke utvrdite devizu, uzor, biografiju i budućnost lika. Stvorite konačan *zaključak* o liku određujući osnovnu karakteristiku, osnovnu radnju i osnovni zadatak. |
| 2.1 Unutrašnja karakterizacija |
| Između brojnih određenja, koja su data ili koja ste sami izmaštali za svoj lik, izdvojite *jedno osnovno* i nekoliko *sporednih*. Planirajte radnje pomoću kojih ćete ih realizirati. |
| **2.1.1 Iz situacije** |
| Odredite osnovnu poziciju vašeg lika u cjelini zadatka i u odlomcima. Za svaku poziciju planirajte niz radnji. (Npr.: Subjekt istrage će *tražiti* krivca, *skupljati* dokaze, *ispitivati* svjedoke; protivnik će *skrivati* krivca, *uništavati* dokaze itd.) |
| **2.1.2 Iz okolnosti** |
| Utvrdite *jedno osnovno* i nekoliko *sporednih* određenja. Odredite svoj lik iz okolnosti: |
| a) mjesta (Npr.: *ovdašnji*, *prvi*, *gornja*) |
| b) vremena (Npr.: *starovremski, buduća, jučerašnji*) |
| c) načina (Npr.: *umorno*, *brzo*, *trapavo*) |
| **2.1.3 Iz radnog procesa** |
| Utvrdite mjesto vašeg lika *u užem radnom procesu* koji se odvija u događaju ili priči, kao i *u širem procesu* iz koga lik ulazi u priču. (Npr.: iz užeg - onaj koji *poslužuje*, to jest konobar; ona što se *udaje* ili mlada, udavača; onaj koji *kumuje* ili kum; iz šireg - kao zanimanje - *pisac*, *šofer*, *električar* ili društvena uloga - *majka*, *sestra*, *plemić*) |
| Odredite radnje pomoću kojih namjeravate realizirati određenja iz radnog procesa: |
| 2.2 Vanjska određenja |
| **2.2.1 Opis** |
| Opišite svoj lik iz vana. Navedite što ćete učiniti da ostvarite taj vanjski izgled. |
| **2.2.2 Slika** |
| Nacrtajte svoj lik. Portret, cijelu figuru, u nekoj radnji. Sliku priložite kao poseban materijal. |
| **2.2.3 Kostim** |
| Opišite kostim, napravite specifikaciju: |
| **2.2.4 Rekvizita** |
| Opišite rekvizitu, napravite specifikaciju: |
| **2.2.5 Šminka i frizura** |
| Opišite šminku i frizuru i specificirajte potrebe: |
| 2.3 Druge crte |
| Utvrdite *zajedničke*, *tipske*, *individualne* i *distinktivne* crte u mjeri u kojoj pomažu konkretizaciji i razvoju priče. Navedite radnje koje ćete obaviti da biste realizirali crte. |
| **2.3.1 Zajedničke** |
| Navedite određenja bilo koje vrste po kojima se vaš lik može svrstati u istu grupu sa nekim drugim likovima. (Npr.: *gosti*, *domaći*, *studenti*, *veliki*, *sinovi*, *raspjevani*, *pijani*)  |
| crte:  | radnje: |
| **2.3.2 Tipske** |
| Na osnovu jedne ili više crta vaš lik bi mogao biti tipičan predstavnik neke grupe. (Npr.: *Balkanac*; *Seljak*; *Nogometaš*; *Profesor*; *Majka*) Navedite koje ga crte čine takvim. |
| crte: | radnje: |
| **2.3.3 Individualne** |
| Navedite određenja koja ima samo vaš lik. (Npr.: *brkat*, *rumena ko jabuka*, *brat*, *pospanac*, *Bosanac*, *prvak, zaljubljena*) |
| crte: | radnje: |
| **2.3.4 Distinktivne** |
| Navedite određenja koja vaš lik razlikuju od drugih. U toj distinkciji najčešće se krije klica sukoba. (Npr.: *pošten* - *nepošten*; *dobitnik* - *gubitnik*; *iskren* - *neiskren*; *star* - *mlad*; *sluga* - *gospodar*; *vjeran* - *nevjeran*) |
| crte: | radnje: |
| 2.4 Ostali postupci |
| Između ostalih korisnih postupaka za utvrđivanje detaljne i jasne predstave o liku, odredite ovdje *uzor*, *devizu*, *biografiju* i *budućnost* lika. Navedite radnje pomoću kojih ćete ostvariti ta određenja. |
| **2.4.1 Uzor** |
| Nađite *uzor* ili model prema kome biste mogli da kreirate svoj lik. Taj uzor može biti bilo što: drugi lik, životinja, biljka, predmet, apstraktan pojam, neki poseban kvalitet. (Npr.: "*Hamlet*", *"ćurka sa glavom guske i nogama patke i očima zmije šarke"*, *travka*, *sapun*, *sloboda*, *prozračnost*)  |
| uzor: | radnje: |
| **2.4.2 Deviza** |
| Kratkim izrazom odredite suštinu lika. (Npr.: *Poslije mene potop; Dobar dan čaršijo na sve četiri strane; Što mi smeta ako mi koristi; U se, na se i poda se*)  |
| deviza: | radnje: |
| **2.4.3 Biografija** |
| Rekonstruirajte *prošlost* svog lika.  |
| **2.4.4 Budućnost** |
| Zamislite *budućnost* svog lika. |
| 2.5 Zaključak |
| Svedite brojna određenja na *jedno*, *osnovno*, u svakoj vrsti: osnovna karakteristika, osnovna radnja, osnovni (glavni) zadatak. Navedite radnje i postupke pomoću kojih ćete ostvariti to određenje. |
| **2.5.1 Osnovna karakteristika** |
| Između svih određenja bilo koje vrste odaberite ono *jedno* za koje smatrate da je u zadatku *najvažnije*, presudno za oformljenje cjeline karaktera i za razvoj priče. (Npr.: *poslodavac*; *vižlja*; *Crnogorac*; *preteča*; ili "samo" *farbani brkovi*)  |
| karakteristika: | radnje: |
| 2.5.1.1 Kontrakarakteristika |
| Odredite jednu karakteristiku koja je u suprotnosti sa osnovnom i time liku daje bogatstvo i dimenziju. (Npr.: *mudra* - *glupača*; *velika* - *nula; sin,* a *stranac; neprijatelj*, a *voljen*) Kontrakarakteristika je osnova unutarnjeg *sukoba*. |
| kontrakarakteristika: | radnje: |
| **2.5.2 Osnovna radnja** |
| Što je ono *jedno*, *najvažnije,* što vaš lik čini: |
| radnja: | postupci: |
| 2.5.2.1 Proturadnja |
| Odredite jednu radnju koja je u suprotnosti sa osnovnom čime se stvara mogućnost za *sukobljenu dramsku* radnju.  |
| proturadnja: | postupci: |
| **2.5.3 Osnovni zadatak** |
| Što je ono *jedno*, *najvažnije,* što vaš lik nastoji da ostvari svojim činjenjem: |
| zadatak: | radnje: |

Nakon što smo utvrdili činjenice i analizirali tekst, počinju naše **probe.** Početne probe serade za stolomkada čitamo tekst i zato ih zovemo čitače probe. Koliko dugo ćemo se zadržati za stolom ovisi o redatelju, o samom tekstu, o glumcima. Za stolom se obavlja sva priprema radnji koje su nam potrebne znati prije dizanja od stola i odlaska u prostor. Za stolom se bavimo: akcentuacijom (lektoriranjem), artikulacijom, strukturom govorne radnje, upoznajemo se sa skicama kostima i scenografije, konceptom redatelja itd. Na čitače probe obavezno ponijeti običnu olovku i gumicu koja će nam koristiti i za vrijeme cijelog procesa u radu na ulozi jer svaka intervencija u tekstu, svaka radnja, mizanscen ( kretanje izvođača na sceni) sve si to bilježimo i po potrebi mijenjamo ukoliko smo spoznali neku drugu logičniju i aktivniju radnju. Svi ti zapisi mogu nam biti korisni u daljnjem igranju predstave ili u obnovi iste.

 Kada se krenemo ustajati od stola za vrijeme čitačih proba, hodati po prostoru mi smo zreli za prostor za tzv. mizanscenske probe, za istraživanje radnji u prostoru tj na sceni. One kreću od improvizacije: istraživanja djelovanja lika u prostoru, otkrivanju odnosa u prostoru tj. istraživanje tijela i duše lika. Ono što nam je cilj u probama je otjelotvoriti naš lik. Stanislavski to zove „ život ljudskog tijela uloge“.

Unutar koncepcije mogu postojati potrebe za dodatnim vještinama potrebnih za lik tj. za samu predstavu pa imamo tzv. pjevačke probe, plesačke probe, borilačke probe itd., sve one koje se odnose za svladavanje dodatnih vještina kojima trebamo ovladati za rad na ulozi (npr. Rikard III mačuje).

Osim naših proba u kojima smo mi akteri imamo i probe koje su nam itekako potrebne za karakterizaciju lika, a to su kostimske probe (probe kostima koje osmišljava kostimograf). Sudjelujemo i u scenografskim probama, tonskim probama u kojima se uvode ostali elementi predstave.

Na kraju procesa kada se spajaju svi ostali elementi glumci vole tzv. generalne probe jer na njima možemo vidjeti učinjeno, složeno tj. postavljeno u radu na predstavi.

Glumačke probe mogu biti grupne i individualne, kada se rade određene scene, činovi ili tzv. progoni kada se prolazi sav materijal.

 O vrstama proba već znate jer imate iskustva rada na materijalima kroz školovanje.

Postoje još tzv. korektivne probe: one su rijetke , ali se mogu dogoditi (nakon premijere se događaju dorade i popravci); probe obnove (rade se nakon dugo neigranja predstave), a one često imaju formu tzv. talijanke (brzo i lako prolaženje teksta i osnovnih mizanscenskih pozicija; ona se može koristiti i u procesu pripreme); probe uskakanja (kada se zamjenjuje glumac ili glumica).

Zbog niza elemenata u radu na predstavi ustalila se dužina proba. Ona je obično u trajanju 3-4 sata u komadu pa pauza pa opet termin od 3-4 sata. Neko optimalno vrijeme trajanja proba za rad na predstavi je 40 – tak dana, ali uz optimalne uvjete: sjajna organizacija, spremni i kvalitetni glumci, spremni suradnici na predstavi itd. Trajanje proba i sama organizacija ovisi o redatelju, materijalu, suradnicima, producentima itd.

Kao što znamo i vidimo iz prije navedenog, gluma je igra, suigra kako kaže Gavella, zajednička akcija svih sudionika procesa i zato je potrebno surađivati produktivno i afirmativno sa svima u procesu, kako prema partneru tako i prema ostalim suradnicima na predstavi.

Kada smo došli do premijere znači da je naša uloga napravljena, da je dio predstave, dio cjeline i spremna je izići pred publiku. Znači, gluma je izvedbena umjetnost i bez javne izvedbe ne bi bilo njenog doživljaja. Igranje predstave iz dana u dan stvara uz igru i vještinu ponavljanja.

Možemo reći da je vještina glume u razvijenoj psihotehnici i sposobnosti neposredne scenske realizacije tog materijala u vidu složene kompozicije (partiture) radnje.

Ono što bismo trebali postići u radu na ulozi je kako kaže Stanislavski je : „Voljeti sebe u ulozi, a ne ulogu u sebi“.

Zadatak:

* Pročitati:

Stanislavki *Etika*

 Anne Ubersfeld( An Ibersfeld) *Čitanje pozorišta,* Kultura, Beograd 1982.

1. Cicely Berry *Glumac i glas*, AGM, Zagreb, 1997. [↑](#footnote-ref-1)
2. Anne Ubersfeld *Life le theatre,* Editions sociales, Paris, 1978.( prevedeno u Univerzitetskoj Čitaonici „Svetozar Marković“ , Beograd) [↑](#footnote-ref-2)
3. Patrice Pavis *Pojmovnik teatra*, Antibarbarus izdanja, Zagreb, 2004. [↑](#footnote-ref-3)
4. Boro Stjepanović Gluma III,Sterijino pozorje, Novi Sad / Univerzitet Crne Gore, Podgorica, 2005. [↑](#footnote-ref-4)